I vinter måtte sangeren og hans band aflyse en lang række koncerter. Nu er de klar igen, fortæller de.

Sixpencen sidder som den plejer, og under den titter halvlange totter af hvidt hår frem.

På tværs af ansigtet breder sig et par af Danmarks mest karakteristiske og genkendelige læber i et meget forsigtigt smil, der kun kan ses i øjnene.

Kjukken er samlet igen, og foran dem står forsanger Kim Larsen.

Bandet er samlet igen, og vi er i gang med at øve op til sommerturen. Så da vores uundværlige chauffør og butler - Mr.... Posted by Kim Larsen on Friday, June 8, 2018

På den måde er alt ved det gamle, men i vinter så situationen helt anderledes ud.

Kort før jul blev Kim Larsen indlagt. Han fik konstateret prostatakræft og måtte aflyse bandets vinterturne til stor skuffelse for mange fans, der dog ønskede ham god bedring.

Forrygende form

Nu ser det ud til, at deres ønsker for sangeren er gået i opfyldelse.

Godt nok støtter Kim Larsen sig til både gelænder og stok, som han poserer foran øvelokalet med resten af bandet, men det skyldes blot en gammel rygskade.

Det forsikrer guitarist i bandet og manager for Kim Larsen, Jørn Jeppesen.

- Kim er er tilbage efter sin kræftsygdom, og han synger, som han altid har gjort, siger Jørn Jeppesen til TV 2.

Efter aftale med Kim Larsen selv vil han ikke fortælle offentligheden, hvorvidt bandets forsanger er helt fri af sin kræftsygdom eller stadig kæmper med følgerne.

- Men han er frisk og kan sagtens holde til at tage på turne. Han er i forrygende form. Ellers ville vi slet ikke gøre det, siger Jørn Jeppesen.

Medicintjek udviklede sig alvorligt

Kim Larsen blev indlagt den 19. december på Odense Universitetshospital.

I første omgang lød meldingen, at indlæggelsen skyldtes komplikationer i forbindelse med noget ny medicin, og at situationen ikke var alvorlig.

Det endte dog med en prostatakræftdiagnose. Det fortalte Kim Larsen i en kort besked til sine fans på Facebook, hvor han samtidig afslørede, at bandet måtte aflyse en lang række koncerter.

- Jeg undskylder mange gange overfor både publikum og arrangører. Jeg er ved at blive en gammel nar, og meget imod min vilje har jeg måttet indse, at jeg har brug for ekstra tid til at komme i spilleform igen. Men jeg regner bestemt med at være klar til sommer, lød det fra Kim Larsen.

- Det er en lortesygdom

Kim Larsens udmelding fik et utal af fans til at skrive, at han bestemt ikke havde noget at undskylde for.

Hilsnerne strømmede ind til både hovedpersonen selv og hans søn, Hjalmar Larsen, der beroligede fans med at skrive, hvor stærk hans far er.

- Min far er den sejeste mand, jeg kender, og selvom det er en lortesygdom, kommer det stille og roligt til at gå den rigtige vej. Vi ser positivt på det, og han vender helt sikkert stærkt tilbage, lød det fra sønnen, der selv er musiker.

Stort sommerprogram

Noget tyder på, at Hjalmar Larsen kender sin far godt, og at hans forudsigelser holder stik.

For et par uger siden mødtes bandet igen efter den aflyste vinterturne.

Nu er de i fuld gang med at forberede sig til sommerens koncertrække.

Den starter i Nyborg den 28. juni og byder blandt andet på optrædener på Smukfest og til Fredagsrock i Tivoli.